b'\n_START_ARTICLE_\nB-Bender\n_START_PARAGRAPH_\nB-Bender je mehani\xc4\x8dka sistemska poluga kao dodatak elektri\xc4\x8dnoj gitari. Izvorno je dizajnirana za model Fender Telecaster gitaru, ali danas ga u svoje modele ugra\xc4\x91uji i drugi poznati proizvo\xc4\x91a\xc4\x8di kako elektri\xc4\x8dnih, tako i akusti\xc4\x8dnih gitari. Postoji vi\xc5\xa1e modela dizajna, ali svi rade na principu poluge naj\xc4\x8de\xc5\xa1\xc4\x87e povezane sa dr\xc5\xbea\xc4\x8dem remena, gdje gitarista povla\xc4\x8denjem gitare prema dolje, ili pritiskom na vrat gitare, aktivira mehanizam u tijelu (ili izvan tijela gitare) i tad podi\xc5\xbee ton B \xc5\xbeice, do C tona._NEWLINE__NEWLINE_Dobiveni ton najsli\xc4\x8dniji je tonu pedal steel gitare, koji nas svojim zvukom asocira na korijene folklorne, country glazbe s juga SAD-a.\n_START_SECTION_\nPovijest\n_START_PARAGRAPH_\nB-Bender su 1967. godine izumili glazbenici Gene Persons i Clarence White, kao \xc4\x8dlanovi country glazbene skupine Nashville West, odnosno, ameri\xc4\x8dke pop i rock skupine The Byrds._NEWLINE__NEWLINE_Ure\xc4\x91aj se izvorno zvao Parsons/White Pull-String, zatim je primenovan u StringBender, da bi bio najbolje poznat kao B-Bender. Rani prototip je razvio Parsons (ina\xc4\x8de strojar, ali i bubnjar) koji se bazirao na podizanje tona E, H, G i D \xc5\xbeice, ali gitarist White ga je doradio na jednu B \xc5\xbeicu u kona\xc4\x8dnom izdanju kao B-Bender._NEWLINE__NEWLINE_B \xc5\xbeica je podizana na puni vi\xc5\xa1i ton povla\xc4\x8denjem vrata gitare prema dolje, gdje bi se ostvario pritisak na remen povezan s aktivnom polugom na bazi spoja vrata. Krak poluge prolazi kroz tijelo gitare, a iza mosta gitare spojen je s B \xc5\xbeicom. Whiteov izvorni Pull-String uradak vidimo na modelu Telecaster iz 1956. godine kojeg redovito koristi njegov vlasnik ameri\xc4\x8dki country glazbenik Marty Stuart._NEWLINE__NEWLINE_I gitarist Bob Warford (svirao s ameri\xc4\x8dkom glazbenicom Lindom Ronstadt, i s rock i pop skupinom The Everly Brothers) korisnik je Pull-String ure\xc4\x91aja kojeg je po\xc4\x8detkom 1968. godine sam dizajnirao. Isti se temeljio na Persons/Whiteovom dizajnu, a uz njihov pristanak i ugradio ga je u svoj Telecaster._NEWLINE__NEWLINE_Kasnije te godine, Persons i White uz pomo\xc4\x87 Fendera licencirali su StringBender ure\xc4\x91aj, komu je Leo napravio prototip i dizajnom ga prilagodio (pojednostavio) za \xc5\xa1iru proizvodnju._NEWLINE__NEWLINE_Me\xc4\x91utim, ova suradnja nikada se nije razvila do zavr\xc5\xa1ne proizvodnje jer su Persons i White s dizajnerom Daveom Evansom (koji nije znao da ovi eksperimentiraju sa modelom) naknadno licencirali svoj ure\xc4\x91aj. Ovaj novi, sada Evansov Pull-String model bio je dostupan na tr\xc5\xbei\xc5\xa1tu od 1969. - 1973. godine._NEWLINE__NEWLINE_Gitaristi koji su ga koristili su: Albert Lee i Bernie Leadon, gitarista sastava Eagles, \xc4\x8diji u\xc4\x8dinak Evansova Pull-String ure\xc4\x91aja slu\xc5\xa1amo u pjesmi Peaceful Easy Feeling. Person je 1973. godine po\xc4\x8deo izra\xc4\x91ivati, i ugra\xc4\x91ivati u modele gitara svoj Pull-String model kojeg je preimenovao u StringBender. Smatra se da je instalirao oko 2000 tako prilago\xc4\x91enih ure\xc4\x91aja, uklju\xc4\x8duju\xc4\x87i i poznate gitariste poput Jimmy Pagea iz engleske rock skupine Led Zeppelin._NEWLINE__NEWLINE_Tako\xc4\x91er je s nekoliko stotina komada ure\xc4\x91aja opskrbio i Tokai, poznatog japanskog proizvo\xc4\x91a\xc4\x8da gitara._NEWLINE__NEWLINE_Kada je 1989. godine potra\xc5\xbenja pretekla proizvodne kapacitete, Persons ulazi u partnerstvo s Meridian Green (k\xc4\x87er folk pjeva\xc4\x8da Bob Gibsona) gdje se proizvodnja razvila u setovima, s ovla\xc5\xa1tenom mre\xc5\xbeom trgovina za instalaciju ure\xc4\x91aja, ali i svim drugim gitaristima potrebnim informacijama._NEWLINE__NEWLINE_Nedugo opet obnovila se suradnja s Fenderom, tako da je na temelju te suradnje Fender Custom Shop proizveo oko 200-tinjak "Clarence White" potpisanih StringBender ure\xc4\x91aja. Za \xc5\xa1iru proizvodnju Person i Green revidirali su svoj dizajn, a Fender ga je odlu\xc4\x8dio proizvoditi i prodavati pod nazivom B-Bender. Tako se otpo\xc4\x8delo 1996. godine s proizvodnjom Nashville B-Bender Telecastera, s ugra\xc4\x91enim Persons/Green StringBender ure\xc4\x91ajem.\n_START_SECTION_\nVarijacije\n_START_PARAGRAPH_\nZna\xc4\x8dajno je nekoliko tipova B-Bender ure\xc4\x91aja koji se aktiviraju potezanjem ruke, sli\xc4\x8dno kao i Bigsby vibrato \xc5\xbei\xc4\x8dnjak. Za razliku od Parsons/White modela, ovaj tip instalira se jednostavno pomo\xc4\x87u nekoliko vijaka, i ne zahtijeva strukturalne promjene na tijelu gitare. Primjer tomu je Bigsby Palm Pedal, Hipshot Palm Lever i Duesenberg Guitars multibender, gdje svaki od ovih tipova ure\xc4\x91aja mogu dotezati (svaijati) istovremeno vi\xc5\xa1e \xc5\xbeica koriste\xc4\x87i se raznim oblicima poluga._NEWLINE_Hipshot B-Bender je dizajnirao David Borisoff, a ugra\xc4\x91uje se na \xc5\xbei\xc4\x8dnjak bez bilo kakve preinake na tijelu gitare. Poluga ure\xc4\x91aja prote\xc5\xbee se nasuprot tijela gitariste, a aktivira se povla\xc4\x8denjem cijele gitare od tijela gitariste. Ovoj verziji hod poluge pri dotezanju \xc5\xbeice je samo u jednom pravcu, prema gore, ali James Hennessey razvio je verziju ure\xc4\x91aja kojoj dodu\xc5\xa1e ugradnja zahtijeva izmjenu na tijelu gitare, ali joj poluga dote\xc5\xbee \xc5\xbeice potezanjem gore, i prema dolje. Takvu Hipshot verziju koristi ameri\xc4\x8dki gitarista Will Ray u glazbenom sastavu Hellecasters._NEWLINE__NEWLINE_Osim na \xc5\xbeicu B, isti princip mehanike mo\xc5\xbee se primjeniti i na ostalim \xc5\xbeicama gitare. Na \xc5\xbeici G je naj\xc4\x8de\xc5\xa1\xc4\x87i primjer, i stoga ne \xc4\x8dudi nastojanje da se dizajnira "G-Bender", \xc5\xa1to gorljivo zagovara Brad Paisley, poznati ameri\xc4\x8dki glazbenik, pjeva\xc4\x8d i tekstopisac. Paisley na svojoj gitari koristi Charly McVayov dizajn._NEWLINE__NEWLINE_Dvostruki B i G podiza\xc4\x8d (engl. double benders) je idejno rje\xc5\xa1enje za samostalnim podizanjem B i G \xc5\xbeice. Ovdje bi se na B \xc5\xbeicu djelovalo na principu Persons/White dizajna povla\xc4\x8denjem kop\xc4\x8de nosa\xc4\x8da remena na gornjem rogu gitare, dok bi na G \xc5\xbeicu djelovalo savijanje vrata naprijed/nazad lijevom rukom uz fiksno dr\xc5\xbeanje tijela gitare desnom rukom na boku glazbenika._NEWLINE__NEWLINE_I Joseph Glaser razvio je ure\xc4\x91aj na varijaciju Dvostrukog podiza\xc4\x8da koji neovisno mo\xc5\xbee podizati ton od tri \xc5\xbeice. Ovaj model objedinio je ve\xc4\x87 spomenuto podizanje B i G \xc5\xbeice. Novina je podizanje E (niski ton) \xc5\xbeice koje se ostvari povla\xc4\x8denjem unatrag vrat gitare._NEWLINE__NEWLINE_Gitarista Jimmy Olander u glazbenom country sastavu Diamond Rio koristi solo gitaru s ugra\xc4\x91enim Glaserovim dvostrukim podiza\xc4\x8dem._NEWLINE__NEWLINE_Za razliku od ve\xc4\x87ine korisnika ovog ure\xc4\x91aja, Olander ga ne koristi za pobolj\xc5\xa1anje zvuka gitare nego samo kao stilski dodatak \xc4\x8distom, prirodnom zvuku._NEWLINE__NEWLINE_Ostali poznati korisnici Glaserova ure\xc4\x91aja su Ricky Skaggs, i Keith Richards.'